CELEX: 
Language: sk
Date: 2021-05-27 00:00:00
Title: DELEGOVANÉ NARIADENIE KOMISIE (EÚ) …/… ktorým sa mení nariadenie Európskeho parlamentu a Rady (EÚ) 2019/787, pokiaľ ide o označovanie liehovín, ktoré vznikli na základe kombinácie liehoviny s jednou alebo viacerými potravinami

DÔVODOVÁ SPRÁVA
            
            
               1.KONTEXT DELEGOVANÉHO AKTU
            
            
               V súčasnosti sa v nariadení (EÚ) 2019/787 nevyžaduje, aby sa názov liehovín podľa právnych predpisov, ktoré sa získali na základe kombinácie určitej kategórie liehoviny alebo liehoviny so zemepisným označením s inými potravinami, uvádzal v rovnakom zornom poli ako zložený výraz opisujúci túto kombináciu. Cieľom tohto delegovaného aktu je špecifikovať podmienky označovania takýchto liehovín.
            
            
               V prípade absencie takejto požiadavky totiž nemusí byť jasné, aký charakter bude mať liehovina, ktorá je výsledkom predmetnej kombinácie, pričom označenie môže u spotrebiteľov vyvolať dojem, že daný zložený výraz je skutočným názvom liehoviny. V určitých prípadoch to môže viesť k zneužívaniu dobrého mena liehoviny (kategórie alebo zemepisného označenia), ktorej názov podľa právnych predpisov sa uvádza v kombinácii s jednou alebo viacerými potravinami, ktoré sa nepoužili pri výrobe danej liehoviny v súlade s prílohou I k nariadeniu (EÚ) 2019/787 alebo s príslušnou špecifikáciou výrobku, keďže výsledná liehovina by mala iný názov podľa právnych predpisov.
            
            
               2.KONZULTÁCIE PRED PRIJATÍM AKTU
            
            
               Niektoré členské štáty Komisiu upozornili na skutočnosť, že absencia ustanovenia, v ktorom by sa vyžadovalo uvádzanie názvu liehoviny podľa právnych predpisov v rovnakom zornom poli ako zložené výrazy, oslabuje ustanovenia týkajúce sa daných zložených výrazov.
            
            
               V rámci prípravy na zasadnutia expertnej skupiny pre spoločnú organizáciu poľnohospodárskych trhov (liehoviny) a aj počas zasadnutí tejto skupiny, ktoré sa konali (virtuálne) 13. októbra a 3. decembra 2020, ako aj 9. februára a 28. apríla 2021, sa uskutočnili konzultácie za účasti expertov zo všetkých 27 členských štátov. Výsledkom tohto konzultačného procesu bol širší konsenzus k návrhu delegovaného nariadenia.
            
            
               Konsenzus sa zaznamenal aj počas všeobecnej verejnej konzultácie, ktorá sa uskutočnila na základe uverejnenia návrhu delegovaného nariadenia na portáli pre lepšiu právnu reguláciu od 26. marca do 23. apríla 2021. Boli informovaní aj partneri v rámci WTO.
            
            
               3.PRÁVNE PRVKY DELEGOVANÉHO AKTU
            
            
               Delegovaný akt vychádza z článku 50 ods. 3 nariadenia (EÚ) 2019/787 a týka sa len jedného ustanovenia, na ktorého zmenu je Komisia splnomocnená na základe uvedeného odseku. Mal by sa prijať postupom uvedeným v článku 46 nariadenia (EÚ) 2019/787.
            
            
               Článok 1: V danom článku sa stanovuje požiadavka, aby sa názov liehovín podľa právnych predpisov, ktoré sa získali na základe kombinácie kategórie liehoviny alebo liehoviny so zemepisným označením s inými potravinami, uvádzal v rovnakom zornom poli ako zložený výraz opisujúci túto kombináciu. Cieľom tejto požiadavky je zabrániť uvedeniu spotrebiteľov do omylu, pokiaľ ide o obsah výslednej liehoviny.
            
            
               Článok 2: V tomto článku sa stanovuje prechodné obdobie, počas ktorého možno liehoviny, na ktoré sa vzťahuje toto nariadenie a ktoré boli označené pred 31. decembrom 2022 v súlade s ustanoveniami nariadenia (ES) č. 110/2008, naďalej uvádzať na trh bez toho, aby sa museli nanovo označovať.
            
            
               Článok 3: V tomto článku sa stanovuje, že zmena uvedená v článku 1 sa bude uplatňovať súčasne popri ustanovení, na ktoré sa v ňom odkazuje [t. j. článok 11 ods. 3 nariadenia (EÚ) 2019/787], a teda sa podľa článku 51 ods. 1 nariadenia 2019/787 bude uplatňovať od 25. mája 2021.
            
            
               DELEGOVANÉ NARIADENIE KOMISIE (EÚ) …/…
            
            
               z 27. 5. 2021,
            
            
               ktorým sa mení nariadenie Európskeho parlamentu a Rady (EÚ) 2019/787, pokiaľ ide o označovanie liehovín, ktoré vznikli na základe kombinácie liehoviny s jednou alebo viacerými potravinami
            
            
               EURÓPSKA KOMISIA,
            
            
               so zreteľom na Zmluvu o fungovaní Európskej únie,
            
            
               so zreteľom na nariadenie Európskeho parlamentu a Rady (EÚ) 2019/787 zo 17. apríla 2019 o definovaní, popise, prezentácii a označovaní liehovín, používaní názvov liehovín pri prezentácii a označovaní iných potravín, ochrane zemepisných označení liehovín, používaní etylalkoholu a destilátov poľnohospodárskeho pôvodu v alkoholických nápojoch a o zrušení nariadenia (ES) č. 110/2008
                  1
               , a najmä na jeho článok 50 ods. 3,
            
         
         
            
               keďže:
            
            
               (1)V článku 11 ods. 3 nariadenia (EÚ) 2019/787 sa stanovujú pravidlá popisu, prezentácie a označovania alkoholických nápojov získaných na základe kombinácie kategórie liehoviny alebo liehoviny so zemepisným označením s inými potravinami. Takéto alkoholické nápoje sa opisujú zloženými výrazmi, v ktorých sa s názvom iných potravín kombinuje buď názov podľa právnych predpisov, ktorý sa uvádza v kategóriách liehovín stanovených v prílohe I k uvedenému nariadeniu, alebo zemepisné označenie liehoviny. 
            
            
               (2)V článku 11 ods. 3 nariadenia (EÚ) 2019/787 sa nevyžaduje, aby sa názov výsledného alkoholického nápoja uvádzal v rovnakom zornom poli ako zložený výraz. V dôsledku zneužívania dobrého mena liehovín patriacich do danej kategórie alebo liehovín so zemepisnými označeniami, a to najmä v prípadoch, keď je výsledný alkoholický nápoj liehovinou, tak spotrebitelia môžu nadobudnúť dojem, že zložený výraz je skutočným názvom alkoholického nápoja.
            
            
               (3)V článku 7 ods. 1 písm. a) nariadenia Európskeho parlamentu a Rady (EÚ) č. 1169/2011
                  2
                sa uvádza požiadavka, aby informácie o potravinách neboli zavádzajúce, najmä pokiaľ ide o charakter a identitu potraviny. V článku 9 uvedeného nariadenia sa stanovuje povinnosť poskytovať povinné informácie vrátane názvu potraviny a v článku 13 toho istého nariadenia sa vyžaduje, aby sa povinné informácie uvádzali na nápadnom mieste tak, ak aby boli ľahko viditeľné, jasne čitateľné a v prípade potreby nezmazateľné.
            
            
               (4)V súlade s článkom 9 nariadenia (EÚ) 2019/787 sa požiadavky na prezentáciu a označovanie stanovené v nariadení (EÚ) č. 1169/2011 vzťahujú na alkoholické nápoje, ktoré vznikli na základe kombinácie liehovín s inými potravinami. V záujme maximálneho splnenia týchto požiadaviek, a to predovšetkým v prípade liehovín, ktoré vznikli na základe takejto kombinácie, je vhodné vyžadovať, aby sa názov výslednej liehoviny podľa právnych predpisov uvádzal v rovnakom zornom poli ako zložený výraz opisujúci danú kombináciu. Malo by k tomu dôjsť vždy, keď sa daný zložený výraz uvádza v popise, prezentácii alebo označení liehoviny. Zabráni sa tým zavádzajúcim praktikám a zabezpečí sa tak, aby boli spotrebitelia riadne informovaní o skutočnom charaktere liehovín, ktoré vznikli na základe kombinácie liehovín s inými potravinami.
            
            
               (5)Táto povinnosť by sa však nemala uplatňovať, ak sa v súlade s článkom 10 ods. 5 písm. b) nariadenia (EÚ) 2019/787 názov liehoviny podľa právnych predpisov nahrádza zloženým výrazom, ktorý obsahuje výraz „likér“ alebo „krém“, pokiaľ konečný výrobok spĺňa požiadavky kategórie 33 prílohy I k danému nariadeniu.
            
            
               (6)Nariadenie (EÚ) 2019/787 by sa preto malo zodpovedajúcim spôsobom zmeniť.
            
            
               (7)Malo by sa stanoviť prechodné obdobie na účely uplatňovania ustanovení o označovaní, ktoré sa uvádzajú v tomto nariadení, s cieľom zabezpečiť, aby sa liehoviny označené pred 31. decembrom 2022 v súlade s ustanoveniami nariadenia Európskeho parlamentu a Rady (ES) č. 110/2008
                  3
                mohli naďalej uvádzať na trh bez toho, aby sa museli nanovo označovať. 
            
            
               (8)V súlade s článkom 51 ods. 3 nariadenia (EÚ) 2019/787 a s cieľom zabrániť regulačnému vákuu by sa toto nariadenie malo uplatňovať od 25. mája 2021,
            
            
               PRIJALA TOTO NARIADENIE:
            
            
               Článok 1
            
            
               V článku 11 nariadenia (EÚ) 2019/787 sa odsek 3 nahrádza takto:
            
            
               „3.
                     Zložené výrazy, ktorými sa opisuje alkoholický nápoj:
            
            
               a)sa musia uvádzať jednotným písmom toho istého typu, veľkosti a farby;
            
            
               b)nesmú byť prerušené žiadnymi textovými alebo obrazovými prvkami, ktoré nie sú ich súčasťou,
            
            
               c)nesmú sa uvádzať väčším písmom, ako je veľkosť písma použitá pri názve daného alkoholického nápoja, a
            
            
               d)v prípadoch, keď je daný alkoholický nápoj liehovinou, sa popri týchto výrazoch musí vždy uvádzať názov liehoviny podľa právnych predpisov, ktorý sa musí uvádzať v rovnakom zornom poli ako zložený výraz, pokiaľ sa daný názov podľa právnych predpisov nenahrádza zloženým výrazom v súlade s článkom 10 ods. 5 písm. b).“.
            
            
               Článok 2
            
            
               Liehoviny, ktoré nespĺňajú požiadavky stanovené v článku 11 ods. 3 písm. d) nariadenia (EÚ) 2019/787 zmeneného týmto nariadením, no ktoré spĺňajú požiadavky nariadenia (ES) č. 110/2008 a boli označené pred 31. decembrom 2022, sa môžu naďalej uvádzať na trh až do vyčerpania zásob.
            
            
               Článok 3
            
         
         
            
               Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
            
            
               Uplatňuje sa od 25. mája 2021.
            
            
               Toto nariadenie je záväzné v celom rozsahu a priamo uplatniteľné vo všetkých členských štátoch.
            
            
               V Bruseli 27. 5. 2021
            
            
               
                     Za Komisiu
               
               
                     predsedníčka
                     Ursula VON DER LEYEN
               
            
         
         
            
                  
                     (1)
                  
                        Ú. v. EÚ L 130, 17.5.2019, s. 1.
               
               
                  
                     (2)
                  
                        Nariadenie Európskeho parlamentu a Rady (EÚ) č. 1169/2011 z 25. októbra 2011 o poskytovaní informácií o potravinách spotrebiteľom, ktorým sa menia a dopĺňajú nariadenia Európskeho parlamentu a Rady (ES) č. 1924/2006 a (ES) č. 1925/2006 a ktorým sa zrušuje smernica Komisie 87/250/EHS, smernica Rady 90/496/EHS, smernica Komisie 1999/10/ES, smernica Európskeho parlamentu a Rady 2000/13/ES, smernice Komisie 2002/67/ES a 2008/5/ES a nariadenie Komisie (ES) č. 608/2004 (Ú. v. EÚ L 304, 22.11.2011, s. 18).
               
               
                  
                     (3)
                  
                        Nariadenie Európskeho parlamentu a Rady (ES) č. 110/2008 z 15. januára 2008 o definovaní, popise, prezentácii, označovaní a ochrane zemepisných označení liehovín a o zrušení nariadenia (EHS) č. 1576/89 (Ú. v. EÚ L 39, 13.2.2008, s. 16).